А вось на апошнюю ён спазніўся. Было гэта напрыканцы 1994 года. На той час яго даймалі хваробы. Відаць, адчуваў, што місія на гэтым свеце пакрысе набліжаецца да завяршэння, і вырашыў яшчэ раз пабываць на Бацькаўшчыне, паразмаўляць з землякамі. І хаця той восеньскі вечар не быў звязаны з юбілеем, людзі перапоўнілі прасторную канцэртную залу тагачаснай дзіцячай музычнай школы, многія стаялі на праходах ля акон і дзвярэй. І чакалі. А Танк заехаў на некалькі хвілін на хутар. Каб, напэўна, таксама развітацца з тымі людзьмі і зямлёй, якім да канца заставаўся верным, якія галоўным радком прайшлі праз яго творчасць.